<classify> NAIBU Waziri, Ofi si ya Rais, Menejimenti ya Utumishi wa Umma na Utawala Bora, Dk Mary Mwanjelwa amemuagiza Katibu Tawala Mkoa wa Tanga, Zena Said kuhakikisha watumishi wote wa Halmashauri ya Wilaya ya Mkinga wanaoishi nje ya vituo vya kazi kuhamia Mkinga ndani ya siku saba ili kutoa huduma bora kwa wananchi na kwa wakati.Agizo hilo amelitoa wilayani Mkinga wakati wa kikao kazi na watumishi wa halmashauri hiyo, alipowatembelea kuhimiza uwajibikaji kabla ya kutembelea wanufaika wa Mpango wa Kunusuru Kaya Maskini wilayani humo kwa lengo la kukagua na kujiridhisha kuhusu utekelezaji wa miradi ya Mfko wa Maendeleo ya Jamii TASAF.Dk Mwanjelwa alisema watumishi wote wa Halmashauri ya Wilaya ya Mkinga wanaoishi nje ya vituo vya kazi na kutumia rasilimali za serikali, ni dhahiri kuwa wanatumia vibaya rasilimali za umma hivyo wanafanya kosa kwa mujibu wa Kanuni, Sheria na Taratibu za Utumishi wa Umma.Alisisitiza kuwa ni marufuku kwa mtumishi wa umma yeyote nchini kuishi nje ya kituo cha kazi, kwani kitendo hicho kinawanyima haki ya msingi wananchi wanaohitaji huduma katika taasisi za umma kutokana na watumishi wengi kuchelewa kufika kazini kwa sababu ya kuishi nje ya vituo vyao vya kazi.Alihoji uwepo wa Mkurugenzi Mtendaji wa Halmashauri ya Wilaya ya Mkinga na wakuu wake wa idara kushindwa kushughulikia tatizo hilo la watumishi kuishi nje ya vituo vya kazi, na kumtaka DED huyo kuhakikisha anashirikiana na menejimenti yake kushughulikia suala hilo kwa wakati na kuongeza kuwa, iwapo tatizo hilo litaendelea kuwepo, itakuwa ni ishara tosha kwamba wamedhihirisha kutokuwa na uwezo wa kutekeleza majukumu yao.Aidha, amewataka watumishi wa umma wilayani humo kuzingatia nidhamu ya kazi na kutochezea fursa waliyonayo ya kuutumikia umma na kuongeza kuwa Serikali ya Awamu ya Tano imedhamiria kuwa na utumishi wa umma wenye viwango na unaomjali mwananchi pindi anapofuata huduma katika taasisi za umma.Pia amemuagiza Katibu Tawala Mkoa wa Tanga na Mtendaji wa Halmashauri ya Wilaya ya Mkinga kushughulikia ubadhirifu wa fedha uliopo katika Kituo cha Afya cha Kiwegu na kutaka apatiwe mrejesho mapema iwezekanavyo.Naye Katibu Tawala Mkoa, Zena Said amemtaka DED Mkinga na maofisa utumishi kuhakikisha ifikapo Februari 21, mwaka huu, watumishi wote wanaoishi nje ya halmashauri wawe wameshahamia wilayani humo. Alimshukuru Dk Mwanjelwa kwa kuwahimiza watumishi wilayani Mkinga kuvaa mavazi yenye staha na kumtaka kila mtumishi wa umma wilayani humo kuzingatia Waraka wa Mavazi Namba 3 wa Mwaka 2007.Kuhusu ubadhirifu wa fedha katika Kituo cha Afya cha Kiwegu, aliahidi kutekeleza maelekezo aliyoyatoa kwa wakati kwa kufanya ufuatiliaji ili kutatua tatizo hilo. Dk Mwanjelwa anaendelea na ziara yake ya kikazi mkoani Tanga yenye lengo la kuhimiza uwajibikaji kwa watumishi kwa umma pamoja na kukagua na kujiridhisha na utekelezaji wa miradi inayotekelezwa na Tasaf. Mpaka sasa ameshatembelea Halmashauri ya Mji wa Tanga, na halmashauri za Wilaya ya Muheza na Mkinga.  <topic>: KITAIFA 